༈ཞུ༽རྔོད་སྟོད་གངས་ཤོངས་ནས་རྒྱ་སྟོན་ཆོས་རྗེའི་ཞུ་ལན། ༈རྣམ་དཀར་དད་པའི་ནམ་མཁའ་ཁྱོན་ཡངས་ནས། ། བརྩེ་ཕྲིན་ལེགས་པར་བསྙེན་པའི་ཆབ་ཡིག་ནི། ། ཕོ་ཉའི་ལག་གི་རྒྱལ་མཚན་ལྟར་བསྒྲེངས་ཏེ། ། ཕྱོགས་འདིར་དཔལ་དང་བཟང་པོའི་མཆིད་སོན་པས། ། ཆར་འདོད་དབྱར་གྱི་འབྲུག་སྒྲ་ཐོས་པ་བཞིན། ། བདག་བློའི་པད་མོ་དག་ཀྱང་འཛུམ་པ་སྐྱེས། ། དེ་ཚེ་བདག་ཅག་འདུས་པ་དང་བཅས་ནས། ། རྟ་བདུན་འགྲོས་བཞིན་གླིང་བཞིའི་མུན་པ་བསལ། ། བདེན་གཉིས་སྨྲ་བའི་ཉིན་མོར་བྱས་པ་གང་། ། དུས་ཀྱི་འཁྲུག་ལོང་རྩོད་པ་རབ་ཞི་ནས། ། བྱམས་ཆེན་བསྟན་ཤར་སྔོན་གྱི་བསྐལ་བཟང་ཞིང་། ། དགའ་མགུར་སྤྱོད་པའི་ཚུལ་ལ་རབ་ཏུ་གནས། ། དབྱར་ཡང་དབྱར་དུས་ལོ་གསར་འཛུམ་པ་བཞིན། ། རིང་པོར་མི་ཐོགས་རི་བོང་འཛིན་གཟུགས་ཅན། ། ཆ་ཤས་དབྱིངས་སུ་ཅུང་ཟད་གསལ་བ་ན། ། བསོད་ནམས་རྩིབས་སྟོང་ཕན་བདེའི་མུ་ཁྱུད་ཅན། ། བདག་ལུས་ཤིང་རྟ་ཐེག་ཆེན་ལམ་ཞུགས་ཏེ། ། དལ་གྱིས་ཤར་ཕྱོགས་གླིང་དེར་ཁད་ཉེ་བར། ། བགྲོད་པར་བྱེད་ཀྱི་ཁྱོད་ཀྱི་རྣམ་དཀར་གྱི། ། དད་པའི་གྱད་ཀྱིས་བསྙེན་པར་བགྱི་ཞེས་པའང་། ། དུས་དང་གནས་སྐབས་ཕོ་ཉས་ངག་སྒོ་ལྟར། ། །རྣམ་བཀྲ་མཁྱེན་པའི་དཔལ་གྱིས་དཔྱོད་པར་མཛོད། ། རྔོད་སྟོད་གངས་ཤོད་ཀྱི་སྒར་ནས་བྲིས་པ་དགེ་ལེགས་སུ་གྱུར་ཅིག